Bristolgo Unibertsitatea

Bristolgo Unibertsitatea (ingelesez: University of Bristol; latinez: Universitas Bristoliensis) Erresuma Batuko unibertsitate publiko bat da, Bristol hirian dagoena. 1876an sortu zuten University College of Bristol izenarekin eta 1909an ofizialki unibertsitate bilakatu zen. Unibertsitatea sei fakultatetan dago antolatuta, eta hainbat eskola eta sailek osatzen dute. Eskola eta departamentu horiek graduaurreko 200 ikastaro baino gehiago ematen dituzte. Clifton inguruan dago, ikasle-egoitzen hiru eraikinen ondoan. Beste sei egoitzak Stoke Bishop auzoan daude. Bristolgo Unibertsitatearen diru-sarrerak 530,9 milioi libera esterlinakoak izan ziren 2014an, eta horietatik 148,4 milioi ikerketa-kontratuei dagozkie. Bristolgo Unibertsitatea Erresuma Batuko 11.a da ikerketan, Research Excellence Framework (REF) erakundeak 2014an egindako ebaluazioaren arabera. Munduko 37. postuan dago QS World University Rankingsak 2015-16 urterako, eta THE eta ARWU rankingek Erresuma Batuko hamar onenen artean kokatzen dute. Erakunde oso selektiboa da. Zientzia Fakultatean, batez beste, 6.4 postulatzaile daude graduaurreko karreretako kupo bakoitzeko. Medikuntza Fakultatean, berriz, kupo bakoitzeko 13.1 postulatzaile daude. Erakundearen egungo akademikoen artean, Medikuntza Zientzien Akademiako 21 kide, Britainiar Akademiako 13 kide, Ingeniaritzako Errege Akademiako 13 kide eta Royal Societyko 44 kide daude. Horrez gain, Paul Dirac, Sir William Ramsay, Cecil Frank Powell, Sir Winston Churchill, Dorothy Hodgkin, Hans Albrecht Bethe, Max Delbrück, Gerhard Herzberg, Sir Nevill Francis Mott, Harold Pinter, Jean-Marie Gustave Le Clézio eta Angus Deaton bezalako hamabi Nobel saridunekin elkartu da unibertsitatea. Erreferentziak Kanpo estekak (Ingelesez) Bristolgo Unibertsitatearen webgunea